b'\n_START_ARTICLE_\nSet\xc3\xa4ni Antoine\n_START_SECTION_\nJuoni\n_START_PARAGRAPH_\nPieni Qu\xc3\xa9becin asbestikaivoskaupunki valmistautuu joulunviettoon ja kyl\xc3\xa4kaupassa on vilskett\xc3\xa4. Siell\xc3\xa4 ty\xc3\xb6skentelee kauppiaan orvoksi j\xc3\xa4\xc3\xa4nyt veljenpoika, varhaisteini-ik\xc3\xa4inen Beno\xc3\xaet, ja seurailee aikuisten maailmaa hymynkare suupieless\xc3\xa4. Sivujuonena on Poulinin perhe, jonka is\xc3\xa4 ottaa joulun alla lopputilin kaivokselta riitaannuttuaan englanninkielisen esimiehens\xc3\xa4 kanssa ja l\xc3\xa4htee mets\xc3\xa4ty\xc3\xb6maalle. Jouluna Poulinin perheen esikoispoika kuolee, ja kaupan lis\xc3\xa4ksi my\xc3\xb6s hautaustoimistoa pit\xc3\xa4v\xc3\xa4 set\xc3\xa4 Antoine ottaa Beno\xc3\xaet\xe2\x80\x99n mukaansa viem\xc3\xa4\xc3\xa4n hevosella taloon arkkua ja tuomaan siin\xc3\xa4 vainaja kyl\xc3\xa4\xc3\xa4n. Paluumatkan alussa arkku putoaa reest\xc3\xa4 ja set\xc3\xa4 on umpijuovuksissa niin, ettei pysty auttamaan poikaa arkun nostossa. Poika palaa kyl\xc3\xa4kauppaan hakemaan apua. H\xc3\xa4n l\xc3\xa4htee kauppa-apulainen Fernandin kanssa takaisin Poulinien talolle, jossa koko perhe on kokoontunut esikoispoikansa avoimen arkun \xc3\xa4\xc3\xa4reen.\n_START_SECTION_\nVastaanotto\n_START_PARAGRAPH_\nSet\xc3\xa4ni Antoine voitti kahdeksan Kanadan elokuvapalkintoa, muun muassa parhaan alkuper\xc3\xa4isk\xc3\xa4sikirjoituksen, parhaan ohjauksen ja parhaan n\xc3\xa4ytelm\xc3\xa4elokuvan sarjoissa. 1980-luvulla sata Kanadan elokuva-asiantuntijaa \xc3\xa4\xc3\xa4nesti sen Kanadan kaikkien aikojen parhaaksi elokuvaksi, ja sama lopputulos oli \xc3\xa4\xc3\xa4nestyksiss\xc3\xa4 my\xc3\xb6s 1990- ja 2000-luvuilla. 2010-luvulla Set\xc3\xa4ni Antoine j\xc3\xa4i \xc3\xa4\xc3\xa4nestyksess\xc3\xa4 toiseksi elokuvan Atanarjuat \xe2\x80\x93 nopeajalka (2001) j\xc3\xa4lkeen._NEWLINE_Jouluinen tarina on esitetty Suomen televisiossa juhannusp\xc3\xa4iv\xc3\xa4n iltana 1973. Suomen elokuva-arkistossa se on esitetty ainakin syksyll\xc3\xa4 1987.\n_START_SECTION_\nVaikutus\n_START_PARAGRAPH_\nSet\xc3\xa4ni Antoine aloitti kanadalaisessa elokuvassa varttumiskuvausten aallon, johon kuuluvat J\xc3\xa1n Kad\xc3\xa1rin Is\xc3\xa4ni valheet (1975), Allan Kingin Kuka on n\xc3\xa4hnyt tuulen?, Jean-Claude Lauzonin L\xc3\xa9olo (1992) ja Allan Moylen New Waterfordin tytt\xc3\xb6 (1999).'